[{"text_idx": "#000000", "text": "Euskal ordezkaritza nabarmena 37. Goya sarien hautagaietan"}, {"text_idx": "#000001", "text": "2023ko otsailaren 11n banatuko ditu Espainiako Zinemaren Akademiak 2022ko ekoizpen onenak nabarmentzeko 37. Goya sariak. Sevillako FIBES Jauregian gauzatuko dute hitzordua, eta bertatik ezagutarazi dute Fernando Me\u0301ndez-Leite erakundeko presidenteak eta Blanca Portillo zein Nora Navas aktoreek errekonozimenduak jasotzeko behin betiko hautagaien zerrenda. Aurten, aurrenekoz, kategoria guztietan bost lehiakide izango dira. Gala Antonio de la Torrek eta Clara Lagok gidatuko dute."}, {"text_idx": "#000002", "text": "As bestas eta Modelo 77 ageri dira denen buru. 17 hautagai ditu Rodrigo Sorogoyenek zuzendutako filmak, eta 16 Alberto Rodriguezen lanak. Alcarra\u0300s-ek (Carla Simon) eta Cinco lobitos-ek (Alauda Ruiz de Azu\u0301a), aldiz, 11. Denek ere, La Maternal (Pilar Palomero) ekoizpenarekin betera, film onenaren saria jasotzeko aukerak dituzte. Baita zuzendari onenarena ere, zinemagile barakaldarrak ezin. Izan ere, zuzendari berrien kategorian sartu du Akademiak Ruiz de Azu\u0301a, eta berak utzitako tokia Carlos Vermutek hartu du (Manti\u0301cora)."}, {"text_idx": "#000003", "text": "Euskal zinemagintzak ordezkaritza sendoa izango du 37. Goya sarietan. Malagako Jaialdiko 25. edizioan hainbat garaikur irabazi zituen Cinco lobitos-ek kategoria garrantzitsuenetan lortu ditu hautagaitzak. Aipatutakoez gain: emakumezko aktore protagonista onena (Laia Costa), taldeko gizonezko aktore onena (Ramon Barea), taldeko emakumezko aktore onena (Susi Sa\u0301nchez), aktore berri onena (Mikel Bustamante), jatorrizko gidoia (Ruiz de Azua), argazki zuzendaritza (Jon D. Domi\u0301nguez), soinua (Asier Gonza\u0301lez, Eva de la Fuente Lo\u0301pez, Roberto Ferna\u0301ndez), ekoizpen zuzendaritza (Mari\u0301a Jose\u0301 Di\u0301ez) eta muntaketa (Andre\u0301s Gil)."}, {"text_idx": "#000005", "text": "Asteburu honetan bertan zinema aretoetara iritsiko den Suro-k bi hautagaitza ditu. Mikel Gurrea zuzendari berri onenaren kategorian sartu dute, eta Vicky Luengo emakumezko aktore protagonista onenarenean. Gainera, euskal parte hartzea duen La consagracio\u0301n de la primavera-n (Fernando Franco) aritu den Telmo Iruretak gizonezko aktore berri onena izateko aukerak dauzka, eta Valeria Sorolla emakumezko aktore berri onena izendatua izatearenak. Bi lanak 70. Donostia Zinemaldian aurkeztu ziren."}, {"text_idx": "#000007", "text": "Fernando Velazquez musikaria enegarrenez gerturatuko da ekitaldira. Oraingo honetan, Los reglones torcidos de Dios filmeko soinu banda sortu du. Bestetik, As bestas zerrendaburuaren soinuaz arduratu den Aitor Berenguer bilbotarra ere Sevillan izango da. Egokitutako gidoi onenaren atalean sartu dute, gainera, No mires a los ojos (Fe\u0301lix Viscarret)."}, {"text_idx": "#000009", "text": "\u2018Dies Irae\u2019 filmak abiatuko du, gaur, Nafarroako Filmotekaren egitaraua\n\u2018Bi Arnas\u2019 dokumentalaren emanaldiak, otsailean"}, {"text_idx": "#000011", "text": "\u2018Bi Arnas\u2019 dokumentalaren emanaldiak, otsailean"}]